32001D0697
L 249/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 5 септември 2001 година
за невключване на хлорфенапир в приложение I към Директива 91/414/ЕИО на Съвета
(нотифицирано под номер С(2001) 2617)
(текст от значение за ЕИП)
(2001/697/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2001/49/ЕО на Комисията (2), и по-специално член 6, параграф 1 от нея,
като има предвид, че:
(1)
В съответствие с член 6, параграф 2 от Директива 91/414/ЕИО (наричана по-нататък „директивата“) Испания получи на 7 юли 1995 г. заявление от Cyanamid (наричан по-нататък „заявителя“) за включване на активното вещество хлорфенапир в приложение I към директивата.
(2)
В съответствие с член 6, параграф 3 от директивата Комисията потвърди в своето Решение 96/521/ЕО (3), че досието представено за хлорфенапир може да се счита, че по принцип отговаря на изискванията за данни и информация на приложение II и, за продукт за растителна защита, който съдържа това активно вещество, на приложение III към директивата.
(3)
В съответствие с член 5, параграф 1 от директивата активното вещество следва да се включи в приложение I за период не повече от 10 години, ако се очаква, че нито употребата, нито остатъчните вещества от продуктите за растителна защита, които съдържат това активно вещество, ще окажат някакво вредно въздействие върху здравето на човека или здравето на животните, или върху подпочвените води, или ще имат някакво неприемливо влияние върху околната среда.
(4)
За хлорфенапир е направена оценка на въздействията върху здравето на човека и върху околната среда, в съответствие с разпоредбите на член 6, параграфи 2 и 4 от директивата, за предложените от заявителя употреби. Испания, която действа като определена за докладваща държава-членка, е представила на 30 ноември 1998 г. пред Комисията проект на доклад за оценка на съответното вещество.
(5)
При получаване на доклада на докладващата държавата-членка Комисията е предприела консултации с експерти от държавите-членки, както и със заявителя Cyanamid, както е предвидено в член 6, параграф 4 от директивата.
(6)
Докладът за оценка, изготвен от Испания, е преразгледан от държавите-членки и от Комисията в рамките на Постоянния фитосанитарен комитет. Преразглеждането е завършено окончателно на 27 април 2001 г. под формата на доклад за преглед на Комисията за хлорфенапир.
(7)
Оценките, направени въз основа на представената информация, са повдигнали допълнителни въпроси, по-специално във връзка със съдбата и поведението на веществото в околната среда.
(8)
Заявителят е уведомил Комисията и докладващата държавата-членка, че не желае да участва повече в програмата за работа по това активно вещество и затова няма да бъде представена допълнителна информация.
(9)
Следователно това активно вещество не може да бъде включено в приложение I към директива 91/414/ЕИО.
(10)
Гратисен период за унищожаването, складирането, пускането на пазара и употребата на наличните запаси от продукти за растителна защита, които съдържат хлорфенапир продукти, не е необходим, защото само Белгия е дала временно разрешение за това активно вещество. Белгия посочва, че срокът на разрешението вече е изтекъл и че в действителност активното вещество никога не е било ефективно пускано на пазара в Белгия.
(11)
Настоящото решение не засяга никое действие, което Комисията може да предприеме на по-късен етап по отношение на това активно вещество в рамките на Директива 79/117/ЕИО на Съвета (4).
(12)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Хлорфенапир не се включва като активно вещество в приложение I към Директива 91/414/ЕИО.
Член 2
Държавите-членки гарантират, че от датата на взимане на настоящото решение няма да се издават временни разрешения за продукти за растителна защита, които съдържат хлорфенапир, както е предвидено в член 8, параграф 1 от Директива 91/414/ЕИО.
Член 3
Адресати на настоящото решение са държавите-членки.
Съставено в Брюксел на 5 септември 2001 година.